שרה מישל גלר

**שרה מישל גלר** (באנגלית: **Sarah Michelle Gellar**; נולדה ב-14 באפריל 1977) היא שחקנית קולנוע וטלוויזיה ומפיקה אמריקאית-יהודייה. את תפקיד המשחק הראשון שלה קיבלה בגיל שש בסרט טלוויזיה. לאחר מכן התפרסמה בשל תפקידה בתור קנדל הארט (אנ') באופרת הסבון "כל ילדיי" (1993-1995) ברשת ABC שבשלה זכתה בפרס אמי לשעות היום לשחקנית צעירה, ובתור הדמות הראשית באפי סאמרס (אנ') בסדרה "באפי ציידת הערפדים" (1997-2003) שעבורו זכתה לשבחים ואף למועמדות לפרס גלובוס הזהב, ובתור דפני בלייק בסרט הלייב-אקשן הקומי של "סקובי-דו" (2002) ובהמשכו '"סקובי-דו 2: חופשי חופשי" (2004). גלר מוכרת גם מתפקידיה כהלן שיברס (אנ') בסרט האימה "אני יודע מה עשית בקיץ האחרון" (1997), סיסי קופר בסרט האימה "צעקה 2" (1997), כקתרין מרטוי (אנ') בסרט "משחקי פיתוי" (1999), כקרן דייוויס בסרט האימה "הטינה" (2004), כורוניקה בסרט "ורוניקה מחליטה למות" (2009) ועוד תפקידים רבים.

## ביוגרפיה
נולדה בשם **שרה מישל גלר** (**Sarah Michelle Gellar**) בניו יורק למשפחה יהודית אשכנזית ממוצא רוסי והונגרי. אמה רוזלן (לבית גרינפילד) עבדה כגננת ואביה ארתור עבד במפעל בגדים. על אף ששני הוריה יהודים, משפחתה נהגה לחגוג גם את חג המולד, והיא עצמה תיארה את השקפתה הרוחנית כ"מותאמת אישית", המשלבת יסודות מדתות שונות. בשנת 1984, כשהייתה בת שבע, התגרשו הוריה והיא עברה להתגורר עם אמה באפר איסט סייד שבמנהטן. בזמן שגדלה בחיק אמה, ניתקו הקשרים עם אביה, ולא חודשו עד לפטירתו מסרטן הכבד ב-2001.

גלר קיבלה מלגת לימודים חלקית, כתלמידה בבית הספר התיכון ובמכינה של קולומביה, עקב כך שאמה לא הייתה מסוגלת לשלם שכר לימוד מלא. לאחר מכן, גלר התחנכה לזמן קצר בבית הספר הגבוה למוזיקה ואומנות ואמנויות הבמה פיורלו ה. לגארדיה, אך נשרה בטרם עת עקב עיסוקה במשחק. למרות שקיבלה ציונים טובים, המורים איימו להכשיל אותה בגלל היעדרויותיה המתמידות מהשיעורים, מכיוון שיצאה לאודישנים. סיימה את לימודיה התיכוניים בהצטיינות בבית הספר המקצועי לילדים (אנ') שבמנהטן ב-1994.  בנוסף להיותה שחקנית, בנעוריה החליקה על הקרח ברמה תחרותית ואף סיימה במקום השלישי בתחרות אזורית של מדינת ניו יורק.

## קריירה
ממוזער|269x269 פיקסלים|גלר בשנת 2011

### בטלוויזיה
בהיותה בת ארבע, גלר התגלתה על ידי סוכן שחקנים, במסעדה במנהטן. חודשיים לאחר מכן, היא עברה אודישן לסרט טלוויזיה וקיבלה את תפקידה הראשון בגיל שש. זמן קצר לאחר מכן, גלר הצטלמה לפרסומת של רשת ברגר קינג, שבו מתחה ביקורת על רשת מקדונלד'ס המתחרה. פריצת הדרך בקריירה של גלר הייתה בשנת 1993, כששחקה באופרת הסבון הטלוויזיונית "כל ילדיי". בשנת 1995, בהיותה בת 18, גלר זכתה בפרס אמי, על תפקידה בסדרה זו.

בשנת 1995, לאחר שעזבה את "כל ילדיי", נבחנה באודישן לסדרה "באפי ציידת הערפדים", שבו לבסוף קיבלה את התפקיד הראשי של באפי סאמרס, על אף שבתחילה נבחנה לתפקידה של קורדליה צ'ייס. הסדרה קיבלה תגובות משבחות מצד המבקרים, במהלך 7 עונותיה שרצו במקור בשנים 1997–2003, וכן מדרוגי רייטינג גבוהים. בשל משחקה בסדרה זו גלר הייתה מועמדת לפרס גלובוס הזהב. בעקבות הצלחת הסדרה, הופקה לה אף סדרת ספין-אוף לדמותו של "אנג'ל", בה שחקה בתפקיד אורח מיוחד בשלושה פרקים בתור באפי סאמרס.

בשנת 2000, הופיעה במגוון תפקידי אורח בטלוויזיה, ביניהם, סדרת הדרמה "סקס והעיר הגדולה" ובתוכנית המערכונים "סאטרדיי נייט לייב". כמו כן, היא  נתנה את קולה לסדרות אנימציה שונות, כגון "המלך היל", "משפחת סימפסון", "רובוט צ'יקן" ו"אבא אמריקאי".

בשנת 2011 שודרה הסדרה "מתחזה"(אנ') בה מגלמת גלר את הדמות הראשית. אולם הסדרה בוטלה בתום עונתה הראשונה.

בשנים 2013–2014 שחקה בתור סידני רוברטס בתפקיד מרכזי בסדרה הקומית "המטורפים", בתור בתו של סימון רוברטס בגילומו של רובין ויליאמס.

ב-2019 הופיעה בתור עצמה בפרק האחרון בעונתה ה-12 של הסיטקום "המפץ הגדול", בו היא לוותה את ראג' לטקס פרסי נובל בו זכו שלדון ואיימי.

מאז דצמבר 2024, משחקת את ראש המז"פ טניה מרטין בסדרה "דקסטר: ההתחלה" שמשודרת בשואוטיים ובפרמאונט+.

בפברואר 2025, פורסם כי גלר נמצאת במגעים מתקדמים לחזור לגלם את דמותה של באפי סאמרס בסדרת המשך עלילתית ל"באפי ציידת הערפדים" מבית הולו, שבה הייתה אמורה להופיע בתפקיד חוזר ולשמש כמפיקה בפועל לצד הבמאית קלואי ז'או. הפרויקט, שנועד להציג "קוטלת" חדשה לצד דמותה המקורית של גלר, בוטל לבסוף בטרם יצא אל הפועל. במרץ 2026 חשפה גלר כי הסיבה לביטול הייתה התנגדות מצד מנהל בכיר באולפנים שלא אהב את הסדרה המקורית ואף התגאה בכך שלא צפה בה במלואה.

בינואר 2026 נטפליקס הכריזה על הצטרפותה של גלר כחברה בצוות השופטים של החידוש לתוכנית הכישרונות "סטאר סירץ'"  שתעלה לשידור חי ב-20 בינואר.

### בקולנוע
לאחר סיום צילומי הסדרה "באפי ציידת הערפדים", בחרה גלר להתמקד בעיקר בקריירה הקולנועית שלה.
ממוזער|259x259 פיקסלים|גלר, 2004
את צעדיה הראשונים בתחום הקולנוע, עשתה גלר בשנת 1997, כששחקה בשני סרטי האימה הפופולריים, "צעקה 2" ו"אני יודע מה עשית בקיץ האחרון". שנתיים לאחר מכן, השתתפה בסרט "פשוט מקסימה" ובסרט "משחקי פיתוי". בשנת 2001, השתתפה גלר בסרטו של ג'יימס טובאק  "סטודנט מהארוורד". כשנה לאחר מכן, גלמה בתפקיד ראשי את דמותה של דפני בלייק בסרט הלייב-אקשן של "סקובי-דו" וכן בהמשכו "סקובי-דו 2: חופשי חופשי", לצד בעלה, פרדי פרינז ג'וניור שגלם את דמותו של פרד ג'ונס.

ב-2004 סרטה הבא של גלר, הוא סרט האימה "הטינה" בו ככבה בתור קארן דייוויס (אנ'), ושהכניס מעל ל-39.1 מיליון דולר ביום ההקרנה הראשון. ב-2006, שחקה גם בהמשכו "הטינה 2" אם כי רק בהופעת אורח. חודש לאחר מכן, הופיעה גלר בסרט "השיבה", שקיבל ביקורות מעורבות מצד המבקרים.

ב-2007 דבבה בסרטי האנימציה "אגדה ש'מגדה" ו"צבי הנינג'ה" בו נתנה את קולה לדמותה של אפריל או'ניל.

ב-2009 ככבה בסרט המותחן הפסיכולוגי "ורוניקה מחליטה למות" לצדו של ג'ונתן טאקר.

ב-2022 שחקה בתפקיד משני בתור מנהלת בית הספר בסרט קומדיית הנעורים "עושות נקמה" מבית נטפליקס.

## חיים אישיים
במהלך צילומי סרט האימה "אני יודע מה עשית בקיץ האחרון" בשנת 1997, פגשה גלר את השחקן פרדי פרינז ג'וניור. השניים החלו בקשר זוגי בשנת 2000, התארסו באפריל 2001, ונישאו ב-1 בספטמבר 2002 בטקס שנערך במקסיקו. בשנת 2007, לרגל שנת נישואיהם החמישית, שינתה גלר את שמה לשרה מישל פרינז. לבני הזוג נולדו שני ילדים: בת בשנת 2009 ובן בשנת 2012, והם מתגוררים בלוס אנג'לס, קליפורניה. 

גלר בעלת חגורה שחורה בטאקוונדו.

## פילמוגרפיה
[ממוזער|205x205 פיקסלים|גלר ב[טקס פרסי גלובוס הזהב ה-69 בשנת 2012]]

### קולנוע

### טלוויזיה

## קישורים חיצוניים

* אתר מולטימדיה המוקדש לשחקנית
* 
* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:שחקניות קולנוע וטלוויזיה יהודיות אמריקאיות
קטגוריה:שחקני קולנוע וטלוויזיה יהודים אמריקאים
קטגוריה:שחקניות ילדות אמריקאיות
קטגוריה:באפי ציידת הערפדים
קטגוריה:זוכי אמי בשעות היום: שחקנית צעירה בדרמה
קטגוריה:זוכי אמי בשעות היום: שחקן צעיר בדרמה
קטגוריה:זוכי פרס בחירת הנוער
קטגוריה:זוכות פרס סאטורן לשחקנית ראשית בטלוויזיה
קטגוריה:אמריקאיות שנולדו ב-1977
קטגוריה:אמריקאים שנולדו ב-1977